[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.4.2008

KOM(2008) 180 endelig

2008/0070 (COD)

Forslag til

EUROPA-PARLAMENTETS OG RÅDETS HENSTILLING

om etablering af det europæiske meritoverførselssystem for erhvervsuddannelse (ECVET) [SEK(2008) 442 SEK(2008) 443]

(forelagt af Kommissionen)

BEGRUNDELSE

1. Baggrunden for forslaget

Begrundelse og formål

Den nødvendige løbende fornyelse af borgernes viden, kvalifikationer og kompetencer er af afgørende betydning for EU's konkurrenceevne og sociale samhørighed, og i den forbindelse kan erhvervsuddannelser yde et afgørende bidrag. Kompleksiteten og et manglende samarbejde mellem de forskellige udbydere/myndigheder og mellem forskellige nationale systemer svækker imidlertid virkningerne heraf. Der er barrierer, som forhindrer de enkelte borgere i at få adgang til uddannelse og i at kombinere og akkumulere læringsresultater, der er erhvervet i forskellige undervisningssammenhænge. Hindringerne gør det vanskeligt for borgerne at flytte inden for det europæiske erhvervsuddannelsesområde og det europæiske arbejdsmarked og at følge virkelig livslang læring på tværs af grænserne.

På Det Europæiske Råds møde i Lissabon i 2000 konkluderede man, at øget gennemsigtighed i kvalifikationer og livslang læring skulle være to af hovedelementerne i bestræbelserne på at tilpasse Europas uddannelses- og erhvervsuddannelsessystemer til kravene i det videnbaserede samfund og behovet for et højere beskæftigelsesniveau og en bedre jobkvalitet.

I Rådets resolution fra 2002 om fremme af et styrket europæisk samarbejde om erhvervsuddannelse ("Københavnprocessen") understregede man, at en prioritering af et system med meritoverførsel for erhvervsuddannelser udgjorde én af de fælles foranstaltninger, som er nødvendige for at fremme gennemsigtighed, sammenlignelighed, mulighed for overførsel og anerkendelse af kompetencer og/eller kvalifikationer mellem forskellige lande og på forskellige niveauer.

I Maastrichtkommunikéet fra 2004 enedes ministrene med ansvar for erhvervsuddannelse, Kommissionen og de europæiske arbejdsmarkedsparter om at prioritere udarbejdelse og indførelse af et europæisk meritoverførselssystem for erhvervsuddannelse (ECVET). Dette blev bekræftet af den samme gruppe i kommunikéet fra Helsingfors i 2006, hvor man efterlyser en yderligere udvikling af fælles europæiske redskaber, især ECVET[1].

Forslaget om ECVET er i overensstemmelse med det politiske mandat, der er beskrevet i ovenstående.

Generel baggrund

En af de vigtigste hindringer for at skabe større interesse for tværnational mobilitet som en del af grunduddannelse og efteruddannelse inden for erhvervsuddannelse ligger i problemet med udpegning, validering og anerkendelse af læringsresultater, som er erhvervet under et ophold i et andet land. Endvidere gennemføres livslang læring i stigende grad i forskellige lande og i en lang række forskellige sammenhænge, inden for formel, ikke-formel og uformel uddannelse.

Der er derfor brug for en metode til at give mennesker mulighed for at følge deres uddannelsesforløb, således at de bygger videre på deres læringsresultater, når de skifter fra et læringsområde til et andet og flytter fra et land til et andet.

En af de største udfordringer, man står over for, er de mange forskellige, stærkt opsplittede uddannelses-, erhvervsuddannelses- og kvalifikationssystemer i Europa. Det kan dreje sig om en lang række kvalifikationer og forskellige kompetente institutioner og aktører. Deres aktiviteter kan omfatte definition af kvalifikationer, vurderingsmetoder og validering af undervisning, fastsættelse af uddannelsesmål, fastlæggelse af indholdet i læringsmålene og gennemførelse af uddannelsesprogrammer. En lang række udbydere kan være involveret: ministerier, organer, erhvervssektorer, virksomheder, arbejdsmarkedsparter, handelskamre, ngo'er osv. I nogle tilfælde kan en national myndighed godkende eller bemyndige uddannelsesudbydere eller andre aktører til at udarbejde og udstede kvalifikationsbeviser, point osv. I andre tilfælde kan disse funktioner overdrages til det regionale niveau eller til udbyderne.

Landene har en national ramme med definitioner af kvalifikationsniveauer eller en klassifikation for disse niveauer. Disse rammer kan eventuelt være afpasset efter tilrettelæggelsen af uddannelses- eller erhvervsuddannelsesforløbene. Afhængigt af systemerne kan kvalifikationer enten opnås inden for ét enkelt formelt uddannelsesprogram eller inden for flere forskellige former for læringsprocesser.

Godkendelse af kvalifikationer bygger i nogle systemer på akkumulering af en række læringsenheder, enten i forbindelse med meritpoint (Det Forenede Kongerige, Finland, Sverige ...) eller uden (Frankrig, Spanien ...). Meritsystemer udarbejdes nogle gange inden for en bredere ramme for kvalifikationer (det skotske og walisiske system med en merit- og kvalifikationsramme) eller udformes på grundlag af specifikke kvalifikationer (IFTS-systemet i Italien). Der findes endvidere, afhængigt af land, mange måder til at anvende enheder og point for læringsresultater, og i nogle lande kan der findes forskellige former for praksis for tildeling af point for læringsresultater ved siden af hinanden.

I betragtning af de mange forskelle, som er beskrevet i ovenstående, er det nødvendigt med fælles aftaler og tekniske principper for at sikre gensidig tillid og for at gøre det muligt at overføre og anerkende læringsresultater i forbindelse med tværnational mobilitet.

Gældende bestemmelser inden for dette område på europæisk niveau

Dette forslag om et europæisk meritoverførelsessystem for erhvervsuddannelse (ECVET) indgår i en række af europæiske initiativer, som også omfatter det europæiske meritoverførsels- og meritakkumuleringssystem (ECTS), Europass[2], det europæiske kvalitetscharter for mobilitet (EQCM), de europæiske principper for identifikation og validering af ikke-formel og uformel læring samt den europæiske referenceramme for kvalifikationer (EQF) for livslang læring[3]:

- ECTS blev fremmet med Europa-Parlamentets og Rådets henstilling af 10. juli 2001 om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere[4], som finder anvendelse inden for de videregående uddannelser. ECVET bør være kompatibel med ECTS, således at det bliver muligt at skabe en forbindelse mellem erhvervsuddannelser og de videregående uddannelser.

- Europass blev oprettet ved Europa-Parlamentets og Rådets beslutning nr. 2241/2004/EF af 15. december 2004 om en samlet fællesskabsramme for større gennemsigtighed i kvalifikationer og kompetencer.

- De europæiske principper for identifikation og validering af ikke-formel og uformel læring blev godkendt i form af Rådets konklusioner i 2004[5]. Ved gennemførelsen af det europæiske meritoverførselssystem for erhvervsuddannelse vil der blive taget hensyn til disse principper.

- EQCM blev godkendt med Europa-Parlamentets og Rådets henstilling af 18. december 2006 om tværnational mobilitet i Det Europæiske Fællesskab i uddannelsesøjemed: (Det europæiske kvalitetscharter for mobilitet[6]). I henhold til punkt 8 i henstillingens bilag "bør deltagerne modtage vejledning med henblik på lettelse af anerkendelsen og certificeringen af" læringsresultaterne i tilfælde af mobilitet blandt enkeltpersoner. ECVET skal støtte kvaliteten i den enkelte persons mobilitet som krævet i ovennævnte henstilling.

- EQF blev lanceret med Europa-Parlamentets og Rådets henstilling fra 2008 om den europæiske referenceramme for kvalifikationer (EQF)[7] som et referenceredskab til sammenligning af kvalifikationsniveauer i nationale kvalifikationssystemer og også i kvalifikationssystemer, der er udarbejdet af internationale sektororganisationer. ECVET vil supplere EQF og bygge på fælles koncepter og principper med EQF. ECVET anvender således EQF som referenceniveau ved kvalifikationer.

Overensstemmelse med andre EU-politikker og -mål

ECVET finder ikke anvendelse på den gensidige anvendelse af kvalifikationer inden for regulerede erhverv, da dette er fastlagt i direktiv 2005/36/EF[8] af 7. september 2005, fordi ECVET ikke er et redskab, som giver vandrende arbejdstagere rettigheder med hensyn til anerkendelse af kvalifikationer, som er erhvervet i en anden medlemsstat med henblik på udøvelse af et reguleret erhverv i en anden medlemsstat. I et sådant tilfælde er det kun direktivet, der kan pålægge medlemsstaternes myndigheder retligt bindende forpligtelser.

2. Høring af interesserede parter og konsekvensanalyse

Høring af eksperter

I Cedefoprapporten (2005) om " European approaches to credit (transfer) systems in VET – An assessment of the applicability of existing credit systems to a European credit transfer system for vocational education and training (ECVET)" bygger i vid udstrækning på relevante internationale sager og praksis inden for meritsystemer. I 2005 finansierede Kommissionen to undersøgelser, der skulle se på ECVET i sammenhæng med europæisk mobilitet ved erhvervsmæssige grunduddannelser[9]. I disse to undersøgelser konkluderer man, at principperne i ECVET vurderes positivt af de aktører, som var blevet interviewet. ECVET ses også som en vigtig foranstaltning til at forbedre erhvervsuddannelsessystemerne med henblik på en bedre tilpasning til den enkeltes behov og arbejdsmarkedets krav. Det understreges dog i undersøgelserne, at ECVET kun kan indføres og anvendes, hvis det kulturelt og teknisk tilpasses de nationale, regionale eller sektormæssige forhold. Undersøgelserne bekræfter, at ECVET kan anvendes, uden at der sættes spørgsmålstegn ved det eksisterende system for almen og erhvervsmæssig grunduddannelse og de grundlæggende principper for certificering og kvalifikationer.

Endelig har Kommissionen høstet nyttige erfaringer fra resultaterne af projekter, som tidligere er blevet støttet under Leonardo da Vinci-programmet, og som viste, at tiltag på grundlag af læringsenheder er det rette svar på spørgsmålet om overførsel og akkumulering af læringsresultater hos enkeltpersoner, der flytter fra en læringsmæssig sammenhæng til en anden.

Høring af interesserede parter (2006-2007)

I tidsrummet november 2006 - marts 2007 gennemførte Europa-Kommissionen en høringsproces i hele Europa om et udkast til ECVET på grundlag af arbejdsdokumentet fra Kommissionens tjenestegrene "European Credit system for Vocational Education and Training (ECVET) – A system for the transfer, accumulation and recognition of learning outcomes in Europe" - SEC(2006) 1431. Dette dokument byggede på arbejdet i en ekspertgruppe, som begyndte sit arbejde i 2003 og bestod af repræsentanter for alle vigtige uddannelsesområder (almen uddannelse, voksenuddannelse, erhvervsuddannelse og videregående uddannelser) samt repræsentanter for offentlige myndigheder, sektorer, arbejdsmarkedsparter og Cedefop.

Som del af denne høringsproces blev udkastet til ECVET fremlagt og drøftet på en række møder, som blev afholdt af de nationale myndigheder, arbejdsmarkedsparterne, sektororganer og andre i løbet af høringsperioden. Der blev i samme tidsrum gennemført en åben høring over internettet. Resultaterne[10] af høringsprocessen blev drøftet på en konference, som blev afholdt i München i juni 2007.

Høringsprocessen bekræftede, at der var bred opbakning til ECVET. De fleste af respondenterne var enige om, at der er brug for et fælles europæisk meritoverførselssystem for erhvervsuddannelse. Denne støtte var dog betinget af en række krav og henstillinger, som man har taget hensyn til i nærværende forslag.

Ekspertbistand

Relevante videnskabelige områder/eksperter

Efter høringsprocessen blev der oprettet en ekspertgruppe i 2007, der skulle vedtage en ny række tekniske specifikationer og en række nøgledefinitioner som grundlag for nærværende henstilling. Cedefop og Det Europæiske Erhvervsuddannelsesinstitut bidrog ligeledes aktivt til dette arbejde i nært samarbejde med Kommissionen, de eksterne eksperter og ekspertgrupperne.

Sammendrag af rådgivning, der er medtaget i overvejelserne

Se ovenfor.

Offentliggørelse af ekspertrådgivningen

De tekniske specifikationer, som ekspertgruppen havde vedtaget, indgik i et dokument, som blev fremlagt for Det Rådgivende Udvalg for Erhvervsuddannelse, der afgav en positiv udtalelse om de vigtigste elementer i forslaget på mødet den 13. december 2007.

Konsekvensanalyse

I konsekvensanalysen understreges den merværdi, ECVET ville give ved at fremme livslang læring og ved at mindske hindringer for mobilitet i Europa. Konsekvensanalysen fremlægger også forskellige muligheder, som Kommissionen har overvejet i forsøget på at finde løsninger på disse spørgsmål og på at sikre en gennemførelse af ECVET.

Gennemfører EU ikke aktioner, indebærer det, at den nuværende utilfredsstillende situation fortsætter, hvilket ville være uacceptabelt for mange aktører i betragtning af ovennævnte hindringer for overførsel og anerkendelse af læringsresultater; endvidere ville det klare mandat, som Kommissionen har fået, ikke være opfyldt.

En meddelelse fra Kommissionen ville ikke inddrage medlemsstaterne eller Europa-Parlamentet i vedtagelsen heraf og ville derfor ikke skabe det nødvendige politiske engagement i forbindelse med udarbejdelse og effektiv gennemførelse af et funktionsdygtigt ECVET.

En henstilling fra Kommissionen i henhold til traktatens artikel 150 ville ikke have større virkninger end den førnævnte mulighed, da en henstilling ikke ville inddrage medlemsstaterne eller Europa-Parlamentet i den formelle vedtagelse, og der ville således ikke komme det politiske engagement, som er nødvendigt for effektivt at gennemføre ECVET.

Med en beslutning fra Europa-Parlamentet og Rådet i henhold til artikel 149 og 150 i traktaten ville der kunne vedtages principper og forpligtelser for de medlemsstater, som knytter deres nationale systemer til ECVET. Men der er udbredt enighed blandt aktørerne (medlemsstaterne, arbejdsmarkedsparterne, sektorerne og andre) om, at ECVET bør være frivilligt.

En henstilling fra Europa-Parlamentet og Rådet i henhold til traktatens artikel 149 og 150 ville forpligte medlemsstaterne til at bruge ECVET frivilligt som et middel til at fremme gennemsigtighed, sammenlignelighed, overførsel og akkumulering af læringsresultater mellem forskellige læringssammenhænge og forskellige lande med henblik på oprettelse af et område uden grænser for livslang læring. Kommissionen anser denne mulighed som den mest hensigtsmæssige. Det er den løsning, som mest svarer til både medlemsstaternes og aktørernes forventninger, og den ville give det bedste grundlag for en vellykket gennemførelse af et funktionsdygtigt ECVET og for at opnå den reelle merværdi, som den europæiske dimension kan give.

Kommissionens konsekvensanalyserapport kan ses på Kommissionens websted.

3. Forslagets retlige elementer

Resumé af forslaget

Forslaget til henstilling vil forpligte medlemsstaterne til at anvende ECVET på et frivilligt grundlag. Med henstillingen etableres ECVET som en metodisk ramme, der kan bruges til beskrivelse af kvalifikationer i form af læringsenheder med tilhørende point med henblik på overførsel og akkumulering af læringsresultater. ECVET bygger på udarbejdelse af sammenhængende og meningsfulde læringsenheder og ikke på en opsplitning af kvalifikationer. Det er hverken et mål for eller et krav i ECVET, at kvalifikationer og erhvervsuddannelsessystemer harmoniseres; derimod er målet bedre sammenlignelighed og kompatibilitet. Forslaget til henstilling omfatter endvidere to bilag med definitioner og centrale elementer i ECVET.

Det henstilles, at medlemsstaterne bør gennemføre ECVET inden 2012. Det henstilles ligeledes til medlemsstaterne, at de udvikler partnerskaber og netværk på europæisk, nationalt, regionalt, lokalt og på sektormæssigt niveau, hvor det er hensigtsmæssigt, og at de fremmer og anvender principperne for kvalitetssikring inden for erhvervsuddannelser ved gennemførelsen af ECVET. Medlemsstaterne bør give aktører og enkeltpersoner adgang til information om ECVET og vejledning og sikre, at alle relevante kvalifikationer og tilhørende "Europass"-dokumenter, som er udstedt af de kompetente myndigheder, omfatter præcise oplysninger vedrørende anvendelsen af ECVET. Endelig henstilles det til medlemsstaterne, at de sørger for, at der findes mekanismer til en passende koordination, overvågning og revision, hvor der tages hensyn til eksisterende instrumenter for at sikre overensstemmelse med initiativer i de enkelte lande og på tværs af landene. De nationale revisioner vil danne grundlag for en europæisk revision, som udarbejdes af Kommissionen.

I forslaget opfordres Kommissionen til at støtte medlemsstaterne ved udførelsen af ovenstående opgaver, at udarbejde en brugervejledning og redskaber vedrørende ECVET, at oprette en pilotgruppe for ECVET-brugere og at udvikle et europæisk ECVET-netværk for at sikre kvalitet og overordnet sammenhæng i samarbejdsprocessen ved gennemførelsen af ECVET. Endvidere vil Kommissionen overvåge de tiltag, der gennemføres på grundlag af henstillingen, med henblik på en eventuel revision fire år efter vedtagelsen heraf.

Retsgrundlag

Traktatens artikel 149 og 150.

Subsidiaritetsprincippet

En fællesskabsaktion vil være bedre til at nå målene i forslaget af følgende grunde:

- Forslaget giver et fælles redskab, en fælles terminologi, fælles referencer og fælles fremgangsmåder og aftaler om samarbejde mellem de involverede aktører. Disse funktioner kan ikke sikres med aktioner på nationalt niveau.

- Udfordringerne i forbindelse med gensidig tillid, gennemsigtighed, validering og overførsel af læringsresultater i erhvervsuddannelser på europæisk niveau er fælles for alle medlemsstaterne og kan ikke tages op på nationalt niveau eller sektorniveau.

- Hvis aktører fra alle 27 medlemsstater, som er involveret i erhvervsuddannelsesområdet, skulle forhandle om bilaterale aftaler vedrørende de spørgsmål, som dækkes af forslaget til henstilling, med alle øvrige aktører individuelt og uden koordination ved hjælp af særlige, specifikke koncepter, principper og bestemmelser, ville dette føre til en utrolig kompleks og uoverskuelig overordnet struktur på europæisk niveau.

Proportionalitetsprincippet

Nærværende henstilling er i overensstemmelse med proportionalitetsprincippet, fordi den hverken erstatter eller definerer nationale kvalifikationssystemer og/eller kvalifikationer, og endvidere harmoniserer den ikke erhvervsuddannelsen og kvalifikationssystemerne, og den overlader gennemførelsen af henstillingen til medlemsstaterne. De eksisterende indberetningsordninger vil blive anvendt, hvilket vil minimere den administrative byrde.

Reguleringsmiddel/reguleringsform

Europa-Parlamentets og Rådets henstilling.

4. Budgetmæssige virkninger

Forslaget har ingen virkninger for Fællesskabets budget.

5. Yderligere oplysninger

Fornyet gennemgang/revision/udløbsklausul

Forslaget indeholder en revisionsklausul.

Det Europæiske Økonomiske Samarbejdsområde

Den foreslåede retsakt er af relevans for EØS og bør derfor omfatte hele EØS-området.

Nærmere redegørelse for forslaget

Målet med ECVET er at støtte og fremme tværnational mobilitet og at give adgang til livslang læring inden for erhvervsuddannelse. Den europæiske referenceramme for kvalifikationer (EQF) giver en fælles referenceramme, der skal tjene som konverteringsnøgle mellem forskellige kvalifikationssystemer og deres niveauer, mens ECVET giver en fælles metodisk ramme, som skal lette meritoverførsel af læringsresultater fra et kvalifikationssystem til et andet eller fra et uddannelsesforløb til et andet (jf. eksemplerne i bilaget til begrundelsen, diagram 1). ECVET forbedrer muligheden for at skifte mellem forskellige uddannelsessystemer, fremmer muligheden for at forene selvstændig uddannelse og erhvervsuddannelsessystemer og støtter på denne måde lærendes mulighed for at opbygge individuelle uddannelsesforløb, der fører til kvalifikationer. Gennemførelsen af ECVET bygger på princippet om frivillig deltagelse af medlemsstaterne og aktørerne.

Den metodiske ramme for ECVET omfatter principper og vigtige tekniske specifikationer, der giver mulighed for at beskrive kvalifikationer i form af læringsenheder med tilhørende ECVET-point (jf. diagram 2 i bilaget) med henblik på meritoverførsel og akkumulering og for at støtte partnerskaber. ECVET-principperne og de tekniske specifikationer er udarbejdet, så de kan bruges fleksibelt, men struktureret. Der vil blive givet flere oplysninger herom i vejledningen for brugere af ECVET.

Som enhedsbaseret meritoverførselssystem bidrager ECVET til udvikling og udvidelse af det europæiske samarbejde om uddannelse og erhvervsuddannelse. Da systemet bygger på læringsresultater, er det foreslåede enhedsbaserede meritoverførselssystem kompatibelt med alle kvalifikationssystemer, læringssammenhænge og undervisningsmetoder. En enhedsbaseret fremgangsmåde støtter fleksible individuelle uddannelsesforløb, hvor lærende gradvist kan akkumulere de krævede læringsenheder i forskellige lande og med forskellige undervisningsmetoder for at opnå en kvalifikation. Systemets fleksibilitet fremmer processen med organisation af mobilitetserfaringer for lærende inden for erhvervsuddannelse, samtidig med at systemets principper fastholder den overordnede sammenhæng og fuldstændighed i hver kvalifikation og forebygger en overdreven fragmentering af de læringsresultater, som skal valideres og anerkendes. Endelig giver et enhedsbaseret meritoverførselssystem mulighed for at udvikle fælles referencer for erhvervsuddannelseskvalifikationer ved at skabe en fælles struktur og aftaler.

ECVET-partnerskaber og -netværk , som inddrager kompetente institutioner, myndigheder, arbejdsmarkedsparter, sektorer og udbydere, har stor betydning for afprøvning, udvikling og en gennemførelse på et bredt grundlag af ECVET. Partnerskaberne giver mulighed for, at den brede vifte af erhvervsuddannelsesinstitutioner kan arbejde sammen. De bidrager til et miljø, hvor man kan udvikle gensidig tillid, og giver en ramme for meritoverførsel inden for ECVET. Disse partnerskaber bør formaliseres gennem ECVET- aftalememorandaer. Uddannelsesaftaler giver enkle, passende og systematiske retningslinjer for den praktiske gennemførelse af meritoverførselsordningerne og - procedurerne for den enkelte lærende.

ECVET-point er tilknyttet kvalifikationer og læringsenheder som en nødvendig og supplerende informationskilde. De fastlægges på grundlag af fælles europæiske aftaler, og da de gør de opnåede læringsresultater lettere at forstå, er de med til at lette overførsel og akkumulering af de læringsresultater, en lærende har opnået.

Læringsresultaterne bliver mere håndgribelige, fordi ECVET-pointene både forbindes med en kvalifikation og enheder. ECVET-point giver således oplysninger om den samlede vægt af de læringsresultater, som kræves for at opnå en kvalifikation, og giver mulighed for at fremskaffe oplysninger om den relative vægt i kvalifikationsenhedens enkelte komponenter. Pointene afspejler de gennemførte læringsenheder og akkumuleringen af enheder. Det skal bemærkes, at ECVET-point kun har betydning i forhold til læringsresultaterne inden for den specielle kvalifikation, medmindre de nationale, regionale eller sektorfastlagte bestemmelser giver mulighed for, at ECVET-point anvendes på anden måde. Normalt vil 60 point blive tildelt de læringsresultater, der kan forventes opnået inden for et års formel erhvervsuddannelse på fuldtid.

I ECVET udtrykker enhver merit, som en lærende har opnået, værdien af den lærendes erhvervede læringsresultater med henblik på overførsel og akkumulering til erhvervelse af en kvalifikation. Disse læringsresultater evalueres og valideres, således at merit (læringsenheder) kan overføres fra et kvalifikationssystem inden for erhvervsuddannelse til et andet eller fra en uddannelsessammenhæng til en anden. ECVET kan anvendes, uanset om disse kvalifikationssystemer har deres egne meritsystemer. ECVET kan gennemføres inden for enhver erhvervsuddannelseskvalifikation på ethvert EQF-referenceniveau. Det kan anvendes på læringsresultater, der er opnået i enhver sammenhæng (eksempler i bilaget, diagram 3). Slutbrugerne af ECVET er de lærende. ECVET vil først fungere effektivt, når det er gjort operationelt af de relevante kompetente institutioner på nationalt, regionalt, lokalt niveau eller på sektorniveau. Disse institutioner bør definere og fastlægge dækningsområdet for gennemførelsen og formalisere beslutningerne på et passende niveau. Disse institutioner spiller også en rolle ved at sikre, at der anvendes kvalitetskriterier ved gennemførelsen og anvendelsen af ECVET.

For at sikre forudsætningerne for en effektiv proces ved anerkendelse og overførsel af merit, og dermed skabe gensidig tillid mellem de forskellige aktører, kræver ECVET, at alle involverede aktører på alle systemets niveauer forpligter sig til at overholde kriterier og procedurer for kvalitetssikring.

Gennemførelsen af ECVET bør være en løbende proces, hvor der kræves et effektivt og bæredygtigt engagement blandt kompetente institutioner, myndigheder, arbejdsmarkedsparter, sektorer og udbydere, og det vil kræve en høj grad af synergieffekt mellem initiativer på europæisk, nationalt og sektormæssigt niveau.

Bilag til begrundelsen

Diagram 1: EQF og ECVET vedrørende gennemsigtighed og mulighed for overførsel af læringsresultater (eksempel) .

[pic]

I ovennævnte eksempel erhvervede personen sine kvalifikationer i FR ved at akkumulere læringsresultater, som er overført fra HU og EI.

Diagram 2: læringsenheder og ECVET-point (eksempel)

[pic]

Diagram 3: anvendelse af ECVET ved overførsel og akkumulering af læringsresultater

Eksempel nr. 1 : overførsel organiseret af to partnere (erhvervsuddannelsesudbydere) i en formel læringssammenhæng for enkeltpersoner, der medvirker i et mobilitetsprogram, som f.eks. Leonardo da Vinci.

[pic]

Eksempel nr. 2 : overførsel og værdiansættelse af læringsresultater, som er opnået på arbejde og med livserfaring (ikke-formel og uformel læringssammenhæng) af en enkeltperson, som har erhvervserfaring, og som ønsker at opnå en kvalifikation.

[pic]

2008/0070 (COD)

Forslag til

EUROPA-PARLAMENTETS OG RÅDETS HENSTILLING

om etablering af det europæiske meritoverførselssystem for erhvervsuddannelse (ECVET)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, særlig artikel 149, stk. 4, og artikel 150, stk. 4,

som henviser til forslag fra Kommissionen[11],

som henviser til udtalelse fra Det Europæiske Økonomiske og Sociale Udvalg[12],

som henviser til udtalelse fra Regionsudvalget[13],

som anvender proceduren i traktatens artikel 251[14], og

som tager følgende i betragtning:

(1) Udvikling og anerkendelse af borgernes viden, kvalifikationer og kompetencer er af afgørende betydning for den enkeltes udvikling, konkurrenceevnen, beskæftigelsen og den sociale samhørighed i EU. I den forbindelse bør denne udvikling og anerkendelse lette den tværnationale mobilitet for arbejdstagere og lærende og bidrage til en bedre balance mellem udbud og efterspørgsel på det europæiske arbejdsmarked. Deltagelse i livslang læring på tværs af grænserne for alle, overførsel, anerkendelse og akkumulering af den enkeltes læringsresultater, som er erhvervet i formelle, ikke-formelle og uformelle sammenhænge, bør derfor støttes og forbedres på nationalt niveau og EU-niveau.

(2) På Det Europæiske Råds møde i Lissabon 2000 konkluderede man, at øget gennemsigtighed i kvalifikationer og livslang læring skulle være et af de hovedelementer, der er nødvendige for en tilpasning af uddannelses- og erhvervsuddannelsessystemerne i EU til kravene i det videnbaserede samfund. Endvidere understregede man på Det Europæiske Råds møde i Barcelona 2002 betydningen af øget gennemsigtighed og af metoder til anerkendelse af erhvervsuddannelser.

(3) I Rådets resolution af 19. december 2002 om fremme af et styrket europæisk samarbejde om erhvervsuddannelse[15] ("Københavnprocessen") og i Rådets og Kommissionens fælles rapport om gennemførelsen af arbejdsprogrammet for uddannelse og erhvervsuddannelse 2010, som blev vedtaget i 2004,[16] understreges betydningen af et meritoverførselssystem for erhvervsuddannelse.

(4) I konklusionerne fra 15. november 2004 fra Rådet og repræsentanterne for medlemsstaternes regeringer, forsamlet i Rådet[17], om de fremtidige prioriteringer inden for et styrket europæisk samarbejde om erhvervsuddannelse prioriterede man udvikling og gennemførelse af et europæisk meritoverførselssystem for erhvervsuddannelse (ECVET) for at give lærende mulighed for at bygge videre på resultater fra deres uddannelsesforløb ved skift mellem forskellige erhvervsuddannelsessystemer.

(5) Formålet med nærværende henstilling er at etablere det europæiske meritoverførselssystem for erhvervsuddannelse (i det følgende omtalt som "ECVET"), der skal lette overførsel, anerkendelse og akkumulering af læringsresultater hos enkeltpersoner, der ønsker at opnå en kvalifikation. Dette vil forbedre gennemsigtigheden og muligheden for overførsel af borgernes læringsresultater mellem forskellige lande og internt i medlemsstaterne i et område for livslang læring uden grænser.

(6) ECVET bør bygge på de principper og tekniske specifikationer, der er anført i bilag 2 til nærværende henstilling. Endvidere bør ECVET bygge på de fælles principper for kvalitetssikring, som er anført i Rådets konklusioner om kvalitetssikring i erhvervsuddannelse fra maj 2004[18] og i henstillingen om etablering af en europæisk referenceramme for kvalitetssikring for erhvervsuddannelser[19].

(7) ECVET finder anvendelse på alle læringsresultater, som principielt skal kunne erhverves gennem en lang række forskellige uddannelsesforløb og herefter blive overført og anerkendt. Nærværende henstilling bidrager derfor til de mere brede mål om at fremme livslang læring og øge indslusningen på arbejdsmarkedet, fremme mobilitet og social integration af arbejdstagere og lærende, modernisere uddannelsessystemerne, udvikle fleksible og individualiserede erhvervsuddannelsesforløb, skabe sammenhæng mellem uddannelse, erhvervsuddannelse, beskæftigelse og den enkeltes behov, bygge bro over forskellene mellem formel, ikke-formel og uformel læring og anerkende læringsresultater, der er erhvervet gennem livserfaring og arbejdserfaringer.

(8) Gennemsigtige principper for kvalitetssikring, udveksling af oplysninger og udvikling af partnerskaber mellem institutioner med ansvar for kvalifikationer, udbydere af erhvervsuddannelse og andre relevante aktører, bør medvirke til at opbygge gensidig tillid og fremme gennemførelsen af nærværende henstilling.

(9) Nærværende henstilling bør gøre det lettere at skabe sammenhæng mellem og sammenligne de meritsystemer, der anvendes i erhvervsuddannelser og i det europæiske meritoverførsels- og meritakkumuleringssystem (ECTS), som anvendes inden for sektoren for videregående uddannelser, og bør således bidrage til større muligheder for et skift mellem uddannelsesniveauer i overensstemmelse med national lovgivning og praksis.

(10) Valideringen af ikke-formelle og uformelle læringsresultater bør støttes i overensstemmelse med Rådets konklusioner om fælles europæiske principper for identifikation og validering af ikke-formel og uformel læring af 28. maj 2004[20].

(11) Nærværende henstilling supplerer Europa-Parlamentets og Rådets henstilling […] af […] om etablering af den europæiske referenceramme for kvalifikationer (EQF)[21], hvor medlemsstaterne opfordres til at fremme tætte forbindelser mellem EQF og eksisterende eller kommende europæiske systemer til overførsel og akkumulering af merit inden for videregående uddannelser og erhvervsuddannelse. EQF's vigtigste mål er at øge gennemsigtigheden, sammenligneligheden og muligheden for overførsel af erhvervede kvalifikationer, mens ECVET vil gøre det lettere at overføre og at få anerkendt og akkumuleret enkeltpersoners læringsresultater i deres indsats for at opnå en kvalifikation.

(12) I nærværende henstilling tages der hensyn til Europa-Parlamentets og Rådets beslutning nr. 2241/2004/EF af 15. december 2004 om en samlet fællesskabsramme for større gennemsigtighed i kvalifikationer og kompetencer (Europass)[22] og til Europa-Parlamentets og Rådets henstilling 2006/961/EF af 18. december 2006 om tværnational mobilitet i Det Europæiske Fællesskab i uddannelsesøjemed: Det europæiske kvalitetscharter for mobilitet[23].

(13) Nærværende henstilling berører ikke Europa-Parlaments og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer[24], hvor både den relevante nationale myndighed og den vandrende arbejdstager gives rettigheder og pålægges forpligtelser. Anvendelsen af ECVET bør ikke have følger for adgangen til arbejdsmarkedet i de tilfælde, hvor erhvervsmæssige kvalifikationer er blevet anerkendt i overensstemmelse med direktiv 2005/36/EF.

(14) Da målet for nærværende henstilling, nemlig at gøre det lettere at samarbejde og at øge kommunikationen og gennemsigtigheden for at fremme mobilitet og livslang læring, ikke i tilstrækkelig grad kan gennemføres af medlemsstaterne og derfor på grund af foranstaltningens omfang bedre kan gennemføres på fællesskabsplan, er nærværende henstilling i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. førnævnte artikel, går dette direktiv ikke ud over, hvad der er nødvendigt for at nå disse mål, eftersom henstillingen ikke erstatter eller fastsætter nationale kvalifikationssystemer og/eller kvalifikationer og/eller nationale meritsystemer; henstillingen omfatter ikke en beskrivelse af specifikke læringsresultater eller en enkeltpersons kompetencer, og den har ikke som mål eller krav, at kvalifikationssystemer skal opdeles eller harmoniseres -

HENSTILLER TIL MEDLEMSSTATERNE:

1. at fremme det europæiske meritoverførselssystem for erhvervsuddannelse (i det følgende benævnt "ECVET"), jf. bilag 1 og 2, for at gøre tværnational mobilitet inden for erhvervsuddannelse og livslang læring uden grænser lettere

2. at anvende ECVET fra 2012, især ved at vedtage foranstaltninger i overensstemmelse med national lovgivning og praksis vedrørende en gradvis anvendelse af ECVET på erhvervsuddannelse og uddannelseskvalifikationer med henblik på overførsel, anerkendelse og akkumulering af enkeltpersoners læringsresultater, som er erhvervet i en formel, ikke-formel og uformel sammenhæng

3. at støtte udviklingen af nationale og europæiske partnerskaber og netværk, som omfatter kompetente institutioner og myndigheder, arbejdsmarkedsparter, sektorer og udbydere af erhvervsuddannelse, der beskæftiger sig med afprøvning, indførelse og fremme af ECVET

4. at sikre, at aktører og enkeltpersoner inden for erhvervsuddannelse har adgang til oplysninger og vejledning i anvendelse af ECVET. Endvidere at sikre, at anvendelsen af ECVET på kvalifikationer offentliggøres på passende vis af de kompetente myndigheder, og at tilhørende "Europass"-dokumenter, som udstedes af de kompetente myndigheder, omfatter klart relevante oplysninger

5. at anvende principperne for kvalitetssikring ved brug af ECVET, især i forbindelse med vurdering, validering og anerkendelse af læringsresultater

6. at sikre, at koordinations- og overvågningsmekanismer fungerer på rette niveau i overensstemmelse med hver enkelt medlemsstats lovgivning, struktur og krav for at sikre kvalitet, gennemsigtighed og den nødvendige sammenhæng i de initiativer, der er taget til gennemførelse af ECVET,

OG TAGER TIL EFTERRETNING, AT KOMMISSIONEN HAR TIL HENSIGT:

1. at støtte medlemsstaterne i udførelsen af de opgaver, der henvises til i punkt 1-6, og i anvendelsen af principperne og de tekniske specifikationer i ECVET, jf. bilag 2, især ved at skabe bedre betingelser for afprøvning, samarbejde, gensidig læring, fremstød og lancering af informations- og høringstiltag gennem et europæisk ECVET-netværk

2. at udvikle en brugervejledning og redskaber i samarbejde med nationale og europæiske eksperter og brugere, at udvikle ekspertise til en styrkelse af kompatibiliteten mellem ECVET og det europæiske meritoverførsels- og meritakkumuleringssystem, som anvendes i sektoren for videregående uddannelser, og løbende at sørge for oplysninger om udviklingen af ECVET

3. at oprette en ECVET-brugergruppe senest et år efter vedtagelsen af nærværende henstilling, som inddrager relevante aktører fra erhvervsuddannelserne og nationale kompetente institutioner, og som deltager i det europæiske ECVET-netværk for at bidrage til en ajourføring af brugervejledningen og forbedre kvaliteten og den overordnede sammenhæng i samarbejdsprocessen ved gennemførelsen af ECVET

4. at overvåge og følge op på gennemførte aktioner, især ved at ajourføre vejledningsmaterialet og, efter at der i samarbejde med medlemsstaterne er gennemført en vurdering og evaluering af denne aktion, at aflægge rapport fire år efter vedtagelsen af nærværende henstilling til Europa-Parlamentet og Rådet om de indhøstede erfaringer og følgerne for fremtiden, herunder også om nødvendigt en eventuel revision og tilpasning af nærværende henstilling.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG 1

I nærværende henstilling forstås ved:

a) "Kvalifikation": et formelt anerkendt resultat af en evaluerings- og valideringsproces, der opnås, når en kompetent myndighed fastslår, at en person har erhvervet læringsresultater i henhold til bestemte standarder.

b) "Læringsresultater": en opgørelse over, hvad en lærende ved, forstår, og er i stand til at udføre efter en afsluttet læringsproces, og som defineres i form af viden, kvalifikationer og kompetence.

c) "Læringsenheder" (enhed): en del af en kvalifikation, der består af et sammenhængende sæt af viden, kvalifikationer og kompetence, som kan vurderes og valideres.

d) "Merit for læringsresultater" (merit): en persons læringsresultater, som er blevet vurderet, og som kan akkumuleres til en kvalifikation eller overføres til andre uddannelsesprogrammer eller kvalifikationer.

e) "Kompetent institution": institution, som er kompetent for udformning og tildeling af kvalifikationer eller for anerkendelse af enheder eller andre funktioner i forbindelse med ECVET, såsom tildeling af ECVET-point i forbindelse med kvalifikationer og enheder, vurdering, validering og anerkendelse af læringsresultater i henhold til bestemmelser og praksis i de deltagende lande.

f) "Vurdering af læringsresultater": de metoder og processer, der er anvendt for at fastslå, i hvilket omfang en lærende faktisk har erhvervet en særlig viden, kvalifikationer og kompetence.

g) "Validering af læringsresultater": proces med bekræftelse af, at visse vurderede læringsresultater, som en lærende har erhvervet, svarer til de specifikke resultater, der kan kræves for en enhed eller en kvalifikation.

h) "Anerkendelse af læringsresultater": proces med en officiel bekræftelse af de erhvervede læringsresultater, godkendelse af enheder eller kvalifikationer.

i) "ECVET-point": læringsresultaternes samlede vægt i en kvalifikation, udtrykt ved et tal, og den relative vægt af enheder i forhold til kvalifikationer.

BILAG 2

ECVET–principper og tekniske specifikationer

Det europæiske meritoverførselssystem for erhvervsuddannelse skal gøre det lettere at anerkende læringsresultater i forbindelse med mobilitet med henblik på erhvervelse af en kvalifikation. Anvendelsen heraf ved en given kvalifikation bygger på følgende principper og tekniske specifikationer.

1. Læringsenheder

En enhed indgår som en komponent i kvalifikationen og består af en del af den viden, kvalifikationer og kompetencer, der kræves ved en given kvalifikation. En kvalifikation omfatter principielt flere enheder og består af en hel række af enheder. En lærende kan således erhverve en kvalifikation ved at akkumulere de nødvendige enheder, der er erhvervet i forskellige lande og i forskellige sammenhænge (formel, ikke-formel og uformel).

De enheder, som udgør en kvalifikation, bør være:

- beskrevet tydeligt og forståeligt med henvisninger til den viden, de kvalifikationer og de kompetencer, de omfatter

- opstillet og struktureret sammenhængende med hensyn til den overordnede kvalifikation

- opbygget således, at der er mulighed for en opdelt vurdering og validering af enhedens læringsresultater.

En enhed kan være knyttet specifikt til en enkelt kvalifikation eller være fælles for flere kvalifikationer. De forventede læringsresultater, som udgør en enhed, kan erhverves, uanset hvor eller hvordan disse er erhvervet. En enhed må således principielt ikke forveksles med et element i et formelt uddannelsesprogram eller uddannelsesudbud.

Bestemmelserne og procedurerne for fastlæggelse af læringsenhedernes karakteristika og for kombinering og akkumulering af enheder i forbindelse med en given kvalifikation fastlægges af de kompetente institutioner i henhold til nationale, regionale eller sektorbestemte regler.

Specifikationerne vedrørende en enhed bør omfatte:

- den generelle betegnelse for enheden

- den generelle betegnelse for den kvalifikation, som vedrører enheden

- en henvisning til kvalifikationen, jf. EQF-niveau og, hvis det er hensigtsmæssigt, NQF-niveau og ligeledes ligeledes anførelse af ECVET–meritpointene i forbindelse med denne kvalifikation

- de læringsresultater, som enheden omfatter

- procedurerne og kriterierne for vurdering af disse læringsresultater

- ECVET-pointene i forbindelse med denne enhed

- hvis relevant enhedens gyldighedsperiode.

2. Overførsel og akkumulering af læringsresultater, ECVET-partnerskaber

I ECVET vurderes læringsenheder, der er erhvervet i én sammenhæng, for efter en positiv vurdering at blive overført til en anden sammenhæng. Resultaterne valideres i denne anden sammenhæng og anerkendes af den kompetente institution som en del af kravene til den kvalifikation, som den lærende ønsker at erhverve. Læringsenheder kan så akkumuleres med henblik på denne kvalifikation i overensstemmelse med nationale, regionale eller sektorbestemte bestemmelser. Procedurer og retningslinjer for vurderingen, valideringen, akkumuleringen og anerkendelsen af læringsenheder udarbejdes af de relevante kompetente institutioner.

Meritoverførsel på grundlag af ECVET og anvendt på læringsresultater, der er erhvervet i formelle læringssammenhænge, bør fremmes ved at etablere partnerskaber og netværk, som inddrager kompetente institutioner, der hver især inden for deres eget område bemyndiges til at godkende kvalifikationer eller enheder eller at give merit for erhvervede læringsresultater med henblik på overførsel og validering.

Målet med oprettelsen af partnerskaber er:

- at skabe en generel ramme for samarbejde og netværk mellem partnere, som fastlagt i aftalememorandaer, hvormed der skabes et klima af gensidig tillid

- at gøre det lettere for partnere at udarbejde specifikke ordninger for meritoverførsel for lærende.

I aftalememorandummet bør det bekræftes, at partnerne:

- accepterer modpartens status som kompetent institution

- accepter modpartens kvalitetssikring, vurdering, validering og anerkendelseskriterier og -procedurer som tilfredsstillende med henblik på meritoverførsel

- når til enighed om betingelserne for partnerskabets arbejde, såsom mål, varighed og ordninger for en revision af aftalememorandummet

- er enige om sammenlignelighed af kvalifikationer med henblik på overførsel af merit med anvendelse af EQF til fastlæggelse af referenceniveauer

- udpeger andre aktører og kompetente institutioner, som kan blive inddraget i den pågældende proces og dennes funktioner.

Ved anvendelse af ECVET på læringsresultater, der er erhvervet i en ikke-formel og uformel læringssammenhæng eller uden for rammerne af et aftalememorandum bør den kompetente institution, der er bemyndiget til at godkende kvalifikationer eller enheder eller til at give merit, fastlægge procedurer og mekanismer for identifikation, validering og anerkendelse af disse læringsresultater ved at godkende de tilhørende enheder og medfølgende ECVET-point.

3. Uddannelsesaftale og personlig resultatoversigt

Ved anvendelse af meritoverførsel, der omfatter to partnere og en bestemt mobil lærende, indgås en uddannelsesaftale mellem de to kompetente institutioner og den lærende i forbindelse med et aftalememorandum. Her bør:

- der sondres mellem den kompetente "hjeminstitution" og "værtsinstitutionen"[25]

- de særlige vilkår for en mobilitetsperiode specificeres, såsom den lærendes identitet, varigheden af mobilitetsperioden, de forventede læringsresultater og de tilhørende ECVET-point.

I uddannelsesaftalen bør det fastlægges, at hvis den lærende har erhvervet de forventede læringsresultater, og hvis disse er vurderet positivt af "værtsinstitutionen", kan "hjeminstitutionen" validere og anerkende dem som en del af kravene til en kvalifikation, afhængigt af de bestemmelser og procedurer, som den kompetente institution har fastlagt.

Overførsel mellem partnere kan finde anvendelse på læringsresultater, der er erhvervet i en formel eller i en ikke-formel sammenhæng. Overførslen af merit for erhvervede læringsresultater sker i tre faser:

- "Værtsinstitutionen" vurderer de erhvervede læringsresultater og giver den lærende merit. De erhvervede læringsresultater og de tilhørende ECVET-point noteres i den lærendes "personlige resultatoversigt"[26].

- "Hjeminstitutionen" validerer meritten som brugbar i opgørelsen over den lærendes resultater.

- "Hjeminstitutionen anerkender herefter de erhvervede læringsresultater. Denne anerkendelse giver anledning til godkendelse af enheder og tilhørende ECVET-point jf. bestemmelserne i "hjeminstitutionens" system.

Den kompetente "hjeminstitutions" validering og anerkendelse afhænger af den kompetente "værtsinstitutions" positive vurdering af læringsresultaterne i overensstemmelse med de aftalte procedurer og kriterier for kvalitetssikring.

4. ECVET-point

ECVET-pointene giver supplerende oplysninger om kvalifikationer og enheder i form af et tal. Løsrevet fra de erhvervede læringsresultater, som pointene henviser til, har de ingen selvstændig værdi; de repræsenterer erhvervelse og akkumulering af enheder. For at gøre det muligt med et fælles tiltag ved anvendelse af ECVET-point bruges en aftale, i henhold til hvilken der gives 60 point for læringsresultater, som erhverves på et år ved en formel erhvervsuddannelse på fuldtid.

I ECVET er der normalt to faser ved tildeling af point: først tildeles ECVET-pointene en kvalifikation som helhed og derefter til enhederne i kvalifikationen. Ved en given kvalifikation bruges en formel læringssammenhæng som reference, og på grundlag af aftalen tildeles det samlede antal point for denne kvalifikation. Ud af dette samlede antal ECVET-point gives ECVET pointene herefter til den enkelte enhed, afhængigt af dennes vægt i kvalifikationen.

Ved kvalifikationer, som ikke kan henføres til et formelt uddannelsesforløb, kan meritpoint i ECVET gives i form af et skøn på grundlag af en sammenligning med en anden kvalifikation, som vedrører en formel sammenhæng. For at sikre sammenlignelighed af kvalifikationerne bør den kompetente institution henvise til det tilsvarende EQF-niveau eller eventuelt NQF-niveauet eller lignende kompetencer, professionsområder eller læringsresultater.

En læringsenheds relative vægt i forbindelse med en kvalifikation bør fastsættes ud fra følgende kriterier eller en kombination heraf:

- den relative betydning af de læringsresultater, som udgør enheden, for deltagelse på arbejdsmarkedet, højnelse af kvalifikationsniveau eller bedre social integration

- kompleksiteten, dækningsområdet og omfanget af enhedens læringsresultater

- den nødvendige indsats hos en lærende for at erhverve den viden, de kvalifikationer og den kompetence, som kræves til denne enhed.

Den relative vægt af enhver given enhed, der er fælles for flere kvalifikationer, udtrykt i ECVET-point, kan variere fra en kvalifikation til en anden.

Tildeling af ECVET-point udgør normalt en del af udarbejdelsen af kvalifikationer og enheder. De beregnes af den kompetente institution, som er ansvarlig for udarbejdelsen og ajourføringen af kvalifikationen, eller som har fået en særlig bemyndigelse til denne opgave. I lande, hvor der allerede findes et nationalt pointsystem, sørger de relevante kompetente institutioner for ordninger for omregning af nationale meritpoint til ECVET-point.

En dokumenteret erhvervelse af en kvalifikation eller en enhed medfører tildeling af de tilhørende ECVET-point, uafhængigt af hvor meget tid der anvendt for at opnå denne kvalifikation eller enhed.

Normalt medfører overførsel af en enhed, at de tilsvarende ECVET-point overføres, således at de indgår, når de overførte læringsresultater anerkendes. Om nødvendigt er det den kompetente institution, der tager op til fornyet overvejelse, om der skal tages hensyn til ECVET-pointene, forudsat at bestemmelserne og metoderne, som er fastlagt med henblik herpå, er gennemsigtige og underbygget med principper for kvalitetssikring.

Enhver erhvervet kvalifikation gennem ikke-formel eller uformel læring, hvor der kan henvises til et formelt uddannelsesforløb, og de tilsvarende enheder, har de samme ECVET-point som reference, eftersom det er de samme læringsresultater, som den lærende har erhvervet.

[1] Maastrichtkommunikéet om de fremtidige prioriterede områder i et styrket europæisk samarbejde vedrørende erhvervsuddannelse af 14. december 2004 (http://ec.europa.eu/education/news/ip/docs/maastricht_com_en.pdf); Helsingforskommunikéet om et styrket europæisk samarbejde om erhvervsuddannelse af 5. december 2006 (http://ec.europa.eu/education/policies /2010/doc/helsinkicom_en.pdf).

[2] Fællesskabsramme for større gennemsigtighed i kvalifikationer og kompetencer (Europass).

[3] Forslag til Europa-Parlamentets og Rådets henstilling om etablering af den europæiske referenceramme for kvalifikationer (EQF) for livslang læring, KOM(2006) 479 endelig, Bruxelles, den 5.9.2006.

[4] EFT L 215 af 9.8.2001.

[5] 9600/04 EDUC 118, SOC 253 af 28. maj 2004.

[6] EUT L 394 af 30.12.2006, s. 5.

[7] EUT […].

[8] EUT L 255 af 30.9.2005, s. 22.

[9] ECVET Reflector (http://www.ecvet.net/c.php/ecvet/index.rsys); ECVET Connexion (http://www.ecvetconnexion.com/).

[10] http://ec.europa.eu/education/ecvt/results_en.html.

[11] EUT C af , s. .

[12] EUT C af , s. .

[13] EUT C af , s. .

[14] EUT C 145 af 30.6.2007, s. 5-9.

[15] EFT C 13 af 18.1.2003, s. 2.

[16] Dok. 6905/04 – EDUC 43, marts 2004.

[17] Dok. 13832/04 – EDUC 204, SOC 499, november 2004.

[18] Dok. 9599/04 – EDUC 117, SOC 252, maj 2004.

[19] EUT af , s. .

[20] Dok. 9600/04 EDUC 118, SOC 253.

[21] EUT af , s. .

[22] EUT L 390 af 31.12.2004, s. 6.

[23] EUT L 394 af 30.12.2006, s. 5.

[24] EUT L 255 af 30.9.2005, s. 22. Senest ændret ved Rådets direktiv 2006/100/EF (EUT L 363 af 20.12.2006, s. 141).

[25] "Hjeminstitutionen" er den institution, som validerer og anerkender de læringsresultater, den lærende har erhvervet. "Værtsinstitutionen" er den institution, som udbyder undervisningen, der fører til de pågældende læringsresultater, og vurderer de erhvervede læringsresultater.

[26] En personlig resultatoversigt er et dokument, som detaljeret viser den lærendes vurderede læringsresultater, enheder og tildelte ECVET-point.